ΓΡΑΠΤΗ ΕΡΩΤΗΣΗ E-3299/95 υποβολή: Christoph Konrad (PPE) προς την Επιτροπή (9 Δεκεμβρίου 1995)

Θέμα: Η πολιτική κατάργησης των ρυθμίσεων της Ευρωπαϊκής Ένωσης

1. Διαθέτει η πολιτική κατάργησης των ρυθμίσεων σταθερή θέση ανάμεσα στις ευρωπαϊκές πολιτικές, σύμφωνα με την άποψη της Επιτροπής;

2. Προτίθεται η Επιτροπή να ορίσει Επίτροπο ο οποίος θα είναι αρμόδιος για την πολιτική αυτή;

3. Προτίθεται η Επιτροπή να αποσύρει την οδηγία σχετικά με το ωράριο εργασίας και την οδηγία σχετικά με τη μη τυπική εργασία, ώστε να εξασφαλιστεί μια δυναμικότερη και ελαστικότερη αγορά εργασίας;

4. Προτίθεται η Επιτροπή να διασφαλίσει ότι θα συνεχιστεί ο πλήρης έλεγχος του υφιστάμενου κοινοτικού δικαίου και ότι οι διαβουλεύσεις με τους οικονομικούς κύκλους θα αποτελέσουν σταθερό θεσμό στην ευρωπαϊκή πολιτική; Θα υπάρξει στο μέλλον τακτική ενημέρωση του Συμβουλίου σχετικά με την πρόοδο της πολιτικής για την κατάργηση των ρυθμίσεων;

5. Προτίθεται η Επιτροπή να αποσύρει τις προτάσεις της για την προστασία των δεδομένων και για την τηλεπώληση, ώστε να προωθηθούν με τον τρόπο αυτό οι καινοτομίες και ο ανταγωνισμός;

6. Προτίθεται η Επιτροπή να τροποποιήσει την οδηγία 84/360/ΕΟΚ ((ΕΕ L 188 της 16.7.1984, σελ. 20. )) για να αποφευχθούν εμπόδια και οικονομικές επιβαρύνσεις;

Απάντηση του κ. Παπουτσή εξ ονόματος της Επιτροπής (4 Μαρτίου 1996)

1. Από το Ευρωπαϊκό Συμβούλιο του Εδιμβούργου και μετά η Επιτροπή εγκαινίασε πολιτική επανεξέτασης της ισχύουσας νομοθεσίας, θέμα το οποίο αποτέλεσε αντικείμενο διαφόρων εκθέσεων, μεταξύ των οποίων συγκαταλέγεται και η πρόσφατη έκθεση με τίτλο «Βελτίωση της νομοθεσίας» ((COM(95) 580 της 22.11.1995. )), σχετικά με την εφαρμογή των αρχών της επικουρικότητας και της αναλογικότητας κατά την απλούστευση και την κωδικοποίηση της κοινοτικής νομοθεσίας 7 στην έκθεση αυτή αναφέρονται λεπτομερώς οι πρωτοβουλίες που ανέλαβε η Επιτροπή το 1995 καθώς και οι προτεραιότητες που έχει θέσει για το 1996. Το Νοέμβριο, εξάλλου, του 1995, η Επιτροπή τοποθετήθηκε ((SEC(95) 2121 τελικό της 29.11.1995. )) πάνω στις προτάσεις που περιέχονται στην έκθεση της ομάδας Molitor ((COM(95) 288 τελικό της 21.6.1995. )). Στα πλαίσια του ολοκληρωμένου προγράμματος υπέρ των μικρομεσαίων επιχειρήσεων και της βιοτεχνίας ((COM(94) 207 τελικό 3.6.1994. )), η Επιτροπή συνέστησε επιτροπή για τη βελτίωση και την απλούστευση του περιβάλλοντος των επιχειρήσεων. Οι εργασίες της εν λόγω επιτροπής έχουν ήδη ξεκινήσει - σημειώνουμε εδώ το φόρουμ με αντικείμενο τις αναγκαίες προϋποθέσεις για την επιτυχία της πολιτικής στον τομέα της απλούστευσης, το οποίο έλαβε χώρα τον Ιούνιο του 1995 στο Παρίσι - οι δε συζητήσεις στους κόλπους της επιτροπής επικεντρώνονται στη μελέτη του σταδίου εκκίνησης της επιχείρησης. Στις 16 Ιανουαρίου 1996, εξάλλου, η Επιτροπή ενέκρινε τις γενικές κατευθυντήριες γραμμές για τη νομοθετική πολιτική ((SEC(95) 2255 της 16.1.1996. )), με τις οποίες επαναλαμβάνονται και συγκεφαλαιώνονται οι υπάρχουσες οδηγίες, με στόχο τη διασφάλιση της ποιότητας και της λογικής ακολουθίας των κειμένων, τη διασφάλιση ανοικτής, προγραμματισμένης και συντονισμένης νομοπαραγω-γικής διαδικασίας καθώς και την ενίσχυση της αξιολόγησης και της παρακολούθησης της κοινοτικής νομοθεσίας.

2. Η Επιτροπή μεριμνά για την εφαρμογή και την περαιτέρω επεξεργασία των γενικών κατευθυντήριων γραμμών που προαναφέρθηκαν και των οποίων η υλοποίηση υπάγεται στην αρμοδιότητα όλων των Επιτρόπων και, κυρίως, του Επιτρόπου εκείνου, στις αρμοδιότητες του οποίου συγκαταλέγεται η γενική πολιτική στον τομέα των επιχειρήσεων.

3. Η Επιτροπή δεν προτίθεται να προτείνει την κατάργηση των οδηγιών σχετικά με το ωράριο εργασίας και τις άτυπες μορφές εργασίας. Πράγματι, η Επιτροπή θεωρεί ότι οι οδηγίες αυτές είναι απαραίτητες για τη δημιουργία ενός ελάχιστου νομικού πλαισίου στον τομέα της υγείας και της ασφάλειας των εργαζομένων στην εσωτερική αγορά. Εξάλλου, οι οδηγίες αυτές προσφέρουν μεγάλη διακριτική ευχέρεια στα κράτη μέλη, λόγου χάριν, σε ό,τι αφορά, λόγου χάριν, το ωράριο εργασίας, το οποίο επιτρέπεται να φτάσει τις 12 ώρες ημερησίως, περιλαμβανομένων των εύλογων διαλειμμάτων.

4. Η αναθεώρηση της ισχύουσας νομοθεσίας είναι μία συνεχής διαδικασία. Όπως αναφέρεται και στην έκθεση με τίτλο «Βελτίωση της νομοθεσίας», η Επιτροπή θα συνεχίσει την εξέταση του κοινοτικού δικαίου εντός των πλαισίων που ορίστηκαν κατά την παρουσίαση του «προγράμματος των Βρυξελλών» το Δεκέμβριο του 1993, το οποίο προβλέπει κυρίως την αυστηρή τήρηση του κοινοτικού κεκτημένου.

Η Επιτροπή θα εξακολουθήσει να έχει τακτικές διαβουλεύσεις με τις αντιπροσωπευτικές οργανώσεις και τους ενδιαφερόμενους φορείς, τόσο σε ό,τι αφορά την επεξεργασία προτάσεων νομοθετικού περιεχομένου όσο και την ενδεχόμενη αναθεώρηση της υφιστάμενης νομοθεσίας. Όπως φαίνεται και από τον ολοένα και αυξανόμενο αριθμό των Πράσινων και Λευκών Βίβλων που υποβάλλει η Επιτροπή, οι ανοικτές διαβουλεύσεις αποτελούν θεμελιώδες στοιχείο της νομοθετικής πολιτικής της Επιτροπής. Η διαβούλευση με τους οικονομικούς κύκλους αποτελεί ήδη τρέχουσα πρακτική. Για παράδειγμα, οι εθνικές και ευρωπαϊκές οργανώσεις μικρομεσαίων επιχειρήσεων κλήθηκαν να τοποθετηθούν πάνω στη μεταφορά των συστάσεων της έκθεσης Molitor και να υποβάλουν σχετικές προτάσεις.

Όπως αναφέρεται και στην έκθεση με τίτλο «Βελτίωση της νομοθεσίας», η Επιτροπή θα εξακολουθήσει, μέσω της ετήσιας έκθεσής της, να ενημερώνει το Ευρωπαϊκό Συμβούλιο σχετικά με την εξέλιξη των πρωτοβουλιών σε θέματα προσαρμογής και κωδικοποίησης της υφιστάμενης νομοθεσίας.

5. Η Επιτροπή δεν προτίθεται να αποσύρει την πρότασή της σχετικά με τις πωλήσεις εξ αποστάσεως, πρόταση η οποία αποσκοπεί στη δημιουργία του απαραίτητου νομικού πλαισίου για όλες τις κατηγορίες συναλλαγών εξ αποστάσεως, κυρίως δε εκείνες που συνδέονται με τα νέα τεχνολογικά επιτεύγματα.

Επίσης, η Επιτροπή δεν προτίθεται να προτείνει την κατάργηση της οδηγίας σχετικά με την προστασία έναντι της επεξεργασίας δεδομένων προσωπικού χαρακτήρα ((Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, ΕΕ L 281 της 23.11.1995. )), η οποία αποτελεί αναπόσπαστο μέρος της εσωτερικής αγοράς και η οποία εγκρίθηκε πρόσφατα από το Κοινοβούλιο και το Συμβούλιο.

6. Τέλος, η Επιτροπή, αποσκοπώντας στη μείωση των επιβαρύνσεων για τις επιχειρήσεις, η Επιτροπή ενέκρινε πρόταση οδηγίας του Συμβουλίου σχετικά με τη συνολική πρόληψη και τον έλεγχο της ρύπανσης ((Πρόταση οδηγίας του Συμβουλίου σχετικά με τη συνολική πρόληψη και τον έλεγχο της ρύπανσης, COM (95) 88 τελικό. )), η οποία πρόκειται να αντικαταστήσει την οδηγία 84/360/ΕΟΚ.